Document ID: 31992L0031

NEUVOSTON DIREKTIIVI 92/31/ETY,
annettu 28 päivänä huhtikuuta 1992,
sähkömagneettista yhteensopivuutta koskevan jäsenvaltioiden lainsäädännön lähentämisestä annetun direktiivin 89/336/ETY muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 a artiklan,
ottaa huomioon komission ehdotuksen(1),
toimii yhdessä Euroopan parlamentin kanssa(2),
ottaa huomioon talous- ja sosiaalikomitean lausunnon(3),
sekä katsoo, että
direktiivissä 89/336/ETY(4) säädetään täydellisestä yhdenmukaistamisesta sähkömagneettisen yhteensopivuuden alueella,
mainitun direktiivin yhdenmukaisen soveltamisen takaamiseksi on tärkeää ottaa käyttöön yhdenmukaistettuja standardeja; tällaisia standardeja ei ole käytettävissä direktiivin täytäntöönpanopäivänä,
mainitussa direktiivissä ei säädetä riittävästä siirtymäkaudesta, jonka aikana olisi sallittua saattaa markkinoille laitteita, jotka on valmistettu ennen edellä mainitun direktiivin täytäntöönpanoa sovellettavien kansallisten säännösten mukaisesti,
valmistajilla on oltava käytettävissään tarvittava aika varastossa olevien laitteiden markkinoille saattamista varten, ja
tästä syystä on tarpeen tarkistaa direktiivi 89/336/ETY,
ON ANTANUT TÄMÄN DIREKTIIVIN:
1 artikla
Muutetaan direktiivi 89/336/ETY seuraavasti:
1) Poistetaan 10 artiklan 3 kohta.
2) Lisätään 12 artiklan 1 kohtaan seuraava kappale:
"Jäsenvaltiot sallivat kuitenkin 31 päivänä joulukuuta 1995 päättyvänä määräaikana sellaisten tässä direktiivissä tarkoitettujen laitteiden markkinoille saattamisen ja käyttöönoton, jotka ovat niiden alueilla 30 päivänä kesäkuuta 1992 voimassa olevien kansallisten säännösten mukaisia."
2 artikla
1 Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään kolme kuukautta sen antamisen jälkeen. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.
Niiden on sovellettava näitä säännöksiä viimeistään kuusi kuukautta tämän direktiivin antamisen jälkeen.
2 Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.
3 artikla
Tämä direktiivi on osoitettu kaikille jäsenvaltioille.
Tehty Luxemburgissa 28 päivänä huhtikuuta 1992.

Labels: 7
12
20